Inwoners van Delmas-omgewing raadop met waterkrisisArgieffoto: Wikimedia Inwoners van Delmas en omliggende gebiede in Mpumalanga sit met hul hande in die hare aangesien dié gebiede al langer as ŉ maand sonder lopende water sit – met geen verligting op die horison nie. Die Victor Khanye-munisipaliteit skuld Rand Water miljoene rand, staatsdepartemente skuld die plaaslike owerheid miljoene rand en intussen ly inwoners hieronder. Dié munisipaliteit in Mpumalanga bedien onder meer gebiede soos Delmas, Botleng, Rietkol, Eloff en Sundra. Dit is glo veral Rietkol, Eloff en Sundra wat deurloop onder watertekorte. “Hierdie is ŉ krisis,” het Diane Bath, DA-wyksraadslid in die munisipaliteit, gesê. Die munisipaliteit skuld Rand Water nagenoeg R101 miljoen in agterstallige skuld en watertoevoer na die munisipaliteit word sedertdien beperk. Die munisipaliteit skuld Eskom glo ook sowat R100 miljoen. “Volgens inligting wat aan die DA gegee is, skuld staatsdepartemente in Mpumalanga, waaronder die departemente van openbare werke, menslike nedersettings, gesondheid, ekonomiese ontwikkeling en gemeenskapsveiligheid, die Victor Khanye-plaaslike munisipaliteit R14,6 miljoen vir basiese dienste soos vullisverwydering, sanitasie en water, asook huurgeld,” het Bath gesê. “Dit is uiters kommerwekkend omdat munisipaliteite staatmaak op dié geld wat vir dienste betaal word, om te oorleef. Hoe verwag die ANC moet die Victor Khanye-plaaslike munisipaliteit dienste aan die armes lewer as dieselfde regering nie betaal vir dienste nie.” Bath sê dié departemente moet ŉ voorbeeld stel en onmiddellik hulle skuld vereffen. Sy sê die agterstallige skuld kan gebruik word om onder meer die munisipaliteit se rekening by Rand Water te begin vereffen. Die munisipaliteit bou in dié stadium die waterdruk in opgaartenks op strategiese tye op, sodat inwoners minstens sóms lopende water het. Watertenks is ook op verskillende plekke geplaas, en word twee keer per dag opgevul. Dis egter veral inwoners van hoërliggende gebiede wat die afgelope maand selde kraanwater gehad het. Samantha Hebler, ŉ inwoner van Sundra, sê sy betaal getrou haar munisipale rekening, maar die krane bly droog. “Ons kan nie bad of wasgoed was of die toilette spoel nie. Ek gaan bad omtrent elke tweede aand by my broer in Springs,” het Hebler gesê. Sy gaan haal water by die tenks wat die munisipaliteit verskaf. “Dis glad nie lekker nie. Ons betaal ons water. Ek weet nie wat die munisipaliteit met die geld doen nie. Ek wil nie nié betaal nie, maar die munisipaliteit gee klaarblyklik nie om nie,” het sy gesê. Die DA sê daar is intussen by die provinsiale tesourie om hulp aangeklop. Letshela Jonas, woordvoerder van die provinsiale tesourie, het by navraag gesê die provinsie het staatsdepartemente vantevore al gewaarsku dat daar streng teen hulle opgetree gaan word as hulle versuim om hul skuld aan plaaslike owerhede te betaal. Hy het gesê in sommige gevalle kan die tesourie selfs geld van dié agterstallige departemente terughou om hulle skuld te vereffen. Maroela Media wag nog op terugvoer van Sentebaleng Masemola, woordvoerder van die munisipaliteit.